Lav et referat af nedenstående tekst:

Tekst:
De kommende ti år får Forsvaret tilført 143 milliarder kroner. Det er ti ud af tolv partier i Folketinget blevet enige om i et nyt forsvarsforlig. Og det er en udvikling, der vækker håb hos to af de nye konstabler på Aalborg Kaserner. - Jeg synes, det var rart endelig at få noget bekræftelse på, at nu sker der noget, siger konstabel Oliver Vang Nielsen. Her stemmer konstabel Baris Dan Abrak i. - Vi har brugt rigtig meget energi på at fikse noget, som nogle gange ikke kan fikses, siger han og viser en lastbil frem, som konstablerne mener, godt snart kunne trænge til en udskiftning eller blot en kærlig hånd. Forældede forhold Og det er ikke kun lastbilerne, men også arbejdsforholdene, der er forældede. For blandt konstablerne er lønnen i Forsvaret én af de helt store problemstillinger. Her peges der på, at lønnen er højere, hvis man arbejder civilt, end i kasernerne. - Det bliver jo reelt et problem, hvis man ikke finder motivationen længere, for så søger man det civile, og det oplever vi desværre også hos vores tidligere kolleger, siger konstabel Baris Dan Abrak. Og netop fastholdelse af rekruttering står højt på listen i den nye aftale. I aftalen lægges der også op til flere værnepligtige i længere tid. Og det er vigtigt, mener Susanne Kiholm Lund, der er oberst og chef for Trænregimentet i Aalborg. - Jeg får brug for at få flere ind i fremtiden, siger hun og fortsætter: - Jeg har brug for, at de soldater, jeg har gående her, har lyst til at blive her i længere tid, og noget af det, der gør, at de nogle gange får lyst til at forlade os, det er simpelthen, fordi vi har behandlet dem hårdt. De har haft rigtig, rigtig travlt og har været meget udsendt. Enighed blandt borgmestre Også flåden samt Arktisk Kommando har været højt prioriteret i den nye aftale. - Det, vi kan, er, at vi kan stille virkeligheden til rådighed, og jo også bidrage, når vi bliver spurgt, om man kan rekruttere arbejdskraft og om der er nok faglærte, siger Birgit S. Hansen, der er næstformand for Business Region Nordjylland og borgmester i Frederikshavn Kommune (S). Blandt de elleve nordjyske borgmestre er der enighed. - Vi bliver ved med at banke på og række hånden i vejret, og så sige, at vi er her og der er plads her og der er god infrastruktur, og vi har alle tre værn, der kan bygges videre på og vi kan rekruttere arbejdskraft, siger hun. Den socialdemokratiske forsvarsordfører, Simon Kollerup, bakker op om fremtidsudsigterne. Og det kan komme Nordjylland til gavn. - Det er bedre kaserner, det er mere fokus på det maritime område som blandt andet Frederikshavn og flådestationen deroppe er eksponent for, så det her kan ikke undgå andet end også at blive en investering i Nordjylland. Hvordan pengene præcist skal bruges, skal forligspartierne først finde ud af til efteråret.

Referat:
De 143 milliarder til Forsvaret vil komme Nordjylland til gavn, lyder både forhåbningen og forventningen torsdag.